দুর্নীতির তালিকায় ৯৬ নম্বরে ভারত! আরও নিচে বাংলাদেশ, পাকিস্তান

ওয়েব ডেস্ক: প্রধানমন্ত্রী নরেন্দ্র মোদি (Narenndra Modi) ক্ষমতায় আসার পর থেকেই দুর্নীতিমুক্ত ভারতের স্বপ্ন দেখিয়ে আসছেন। সরকারি সভা হোক বা রাজনৈতিক বক্তৃতা— সব জায়গাতেই দুর্নীতির (Corruption) বিরুদ্ধে কঠোর অবস্থানের কথা শোনা যায় মোদি এবং তাঁর মন্ত্রিসভার সদস্যদের মুখে। কিন্তু বাস্তবে কি দুর্নীতি কমছে? এর উত্তর মিলেছে সম্প্রতি প্রকাশিত ‘দুর্নীতি উপলব্ধি সূচক’ (Corruption Index) ২০২৪-এর রিপোর্টে।

জার্মানির সংস্থা ট্রান্সপারেন্সি ইন্টারন্যাশনাল প্রতি বছর বিশ্বব্যাপী দুর্নীতির মাত্রা নির্ণয় করে একটি সূচক প্রকাশ করে। ২০২৪ সালের রিপোর্ট অনুযায়ী, বিশ্বের ১৮০টি দেশের মধ্যে ভারতের অবস্থান ৯৬তম। গত বছরের তুলনায় ভারত আরও তিন ধাপ পিছিয়ে গিয়েছে। তবে শুধু ভারত নয়, এই তালিকায় দক্ষিণ এশিয়ার অন্যান্য দেশগুলির অবস্থারও অবনতি ঘটেছে। দুর্নীতির তালিকায় বাংলাদেশ ১৫১তম, পাকিস্তান ১৩৫তম এবং শ্রীলঙ্কা ৮৩তম স্থানে রয়েছে। এই দু’টি দেশও আগের বছরের তুলনায় নিচে নেমে গিয়েছে।

আরও পড়ুন: মোদির বিমান উড়িয়ে দেওয়ার হুমকি! মুম্বই থেকে ধৃত ১

এখন প্রশ্ন হচ্ছে, এই সূচক কীভাবে তৈরি করা হয়? তথ্য বলছে বিশ্ব ব্যাঙ্ক, আফ্রিকান ডেভেলপমেন্ট ব্যাঙ্ক, এশিয়ান ডেভেলপমেন্ট ব্যাঙ্ক, আইএমডি বিজনেস স্কুল-এর মতো সংস্থাগুলির গবেষণা ও তথ্য বিশ্লেষণ করে এই সূচক তৈরি হয়। প্রতিটি দেশকে ১০০-র মধ্যে স্কোর দেওয়া হয়। ২০২৪ সালের হিসাবে ভারত পেয়েছে ৩৮, বাংলাদেশ পেয়েছে ২৩, পাকিস্তান পেয়েছে ২৭। এই তালিকায় চীন কিছুটা উন্নতি করে ৭৬তম স্থানে উঠেছে। জিংপিংয়ের দেশের স্কোর ৪৩। দুর্নীতি বেড়েছে আমেরিকাতেও। তাদের অবস্থান এখন ২৮তম স্থানে।

এই সূচকে বিশ্বের সবচেয়ে দুর্নীতিমুক্ত দেশ হিসেবে আবারও ডেনমার্ক প্রথম স্থানে রয়েছে। তাঁদের স্কোর ৯০। স্ক্যান্ডিনেভিয়ার দেশগুলোর মধ্যে নিউজিল্যান্ড দ্বিতীয় এবং ফিনল্যান্ড তৃতীয় স্থানে রয়েছে। অন্যদিকে, সবচেয়ে দুর্নীতিগ্রস্ত দেশ হিসাবে তালিকার একেবারে নিচের দিকে রয়েছে দক্ষিণ সুদান ও সোমালিয়া।